Kaare Aksnes
Store norske leksikon,Realfag,Astronomi,Sol og stjerner
Kaare Aksnes er en norsk astronom som har publisert en rekke vitenskapelige og populære artikler, hovedsakelig om bevegelser av smålegemer innenfor solsystemet og med satellittanvendelser. Han er bror til kjemikeren Gunnar Aksnes.
Utdannelse og karriere Kaare Aksnes fullførte Ph.D.-graden ved Yale University, USA, i 1969. I perioden 1969–1971 arbeidet han ved Jet Propulsion Laboratory i California, og i 1971–1978 ved Harvard-Smithsonian Astrophysical Observatory i Massachusetts. Han var forsker ved Forsvarets forskningsinstitutt i 1978–1988, professor II ved Universitetet i Tromsø i 1980–1988 og professor i astronomi ved Universitetet i Oslo i 1989–2008. Vitenskapelig arbeid og anerkjennelse Aksnes er særlig kjent for sitt arbeid med bevegelser av smålegemer innenfor solsystemet og med satellittanvendelser. Dessuten ledet han almanakkomiteen med ansvar for Almanakk for Norge i årene 1993–2013.Aksnes var president for Planetary System Nomenclature i 1990–2006 og for Astronomical Telegrams i perioden 2003–2006 i Den internasjonale astronomiske union. Han bidro vesentlig i beregningene av den komplekse banen til romsonden Rosetta som etter ti år som en «kosmisk biljardkule» i vårt solsystem nådde frem til og landet på kometen 67P/Churyumov-Gerasimenko den 12. november 2014.I 1969 mottok Kaare Aksnes Dirk Brouwer Memorial Prize for sitt doktorgradsarbeid og i 1981 fikk han NASA Group Achievement Award for sine baneberegninger for Voyager-prosjektet. Asteroiden 2067 Aksnes ble i 1978 oppkalt etter ham. Kaare Aksnes er medlem av Det Norske Videnskaps-Akademi og ble i 2006 tildelt Kongens fortjenstmedalje i gull. Les mer i Store norske leksikon Kaare Aksnes i Norsk biografisk leksikon